Document ID: /roh_data/filtered/fineweb-2-filterrobots_roh.jsonl.gz/70858

Vus avais smess Vossa activitad professiunala sur ils nivels ed essas as decidids per il studi da scolast:a. Co essas Vus vegnids sin quell’idea?
Jenny: Per mai è la professiun da scolasta adina stada sin l'emprim plaz. Jau vuleva simplamain laschar in pau temp e rimnar experientschas preziusas avant che cumenzar la SAP dal Grischun.
Tonio: La professiun da scolast hai jau adina gì en il chau. Jau vi exnum accumpagnar e promover uffants e giuvenils en lur vita. Quai è la finala pli persistent che sgular. Corona ha dà l’impuls da chalar ed uschia sun jau vegnì da Turitg, nua che jau sun era creschì si, ad Arosa ed hai lavurà en ina fatschenta da sport. Là sun jau dal reminent anc adina activ. Ed uschia era la via a la SAP dal Grischun dada.
Datti parallelas tranter las duas professiuns?
Jenny: Qua datti bleras. En l'aviun ston ins manar cleramain e quai vegn era pretendì en stanza da scola. Ultra da quai ston ins star ruassaivel en situaziuns d’urgenza, sco flight attendant e sco scolast ed i na dat nagin di sco l'auter. En tuttas duas professiuns spetgan bleras surpraisas. En biro era il mintgadi bler main varià.
Tonio: Adina puspè èn vegnids annullads sgols ed jau hai stuì star avant var 200 passagiers e communitgar quai. Las emoziuns sco reacziun sin quest messadi eran mintgamai fitg differentas. Qua hai jau emprendì bler per mia professiun futura sco scolast.
Tge prendais Vus cun Vus da Vossa activitad da pli baud en il studi ed er en la professiun sco persuna d'instrucziun?
Jenny: Er a la SAP dal Grischun èsi impurtant da planisar e da lavurar da maniera structurada. Jau sun vegnida segira da mamezza e na met atgnamain mai en dumonda mias prestaziuns. Jau sai tge che jau sai far bain e nua che jau stoss investir spezialmain.
Tonio: Il pli impurtant era adina da de-escalar e quai prend jau era cun mai en stanza da scola. Il barat e la lavur cun autras culturas è extrem captivant, ma era fitg strentg e gist tar sgols a lunga distanza er’jau magari vaira stanchel, ma jau hai adina stuì funcziunar. Uschia hai jau emprendì differentas strategias e tecnicas, gist er en discurs difficils. Mintgatant sun jau sesì sper in passagier ed en il decurs dal discurs èsi stà cler che la partenza retardada n’era insumma betg la raschun per la nauscha luna dal passagier; savens datti tut auters motivs famigliars u professiunals per in cumportament agressiv. Qua avain nus er emprendì fitg bler durant la scolaziun sco Chef de Cabine.
Vegnan Vossas scolaras e Voss scolars a sentir insatge da Voss engaschi sco flight attendant?
Jenny: En il praticum avain nus gì il tema "Africa" en l'instrucziun da NUS. Qua hai jau gì ina gronda elecziun, jau hai pudì mussar maletgs ed era rapportar da mias experientschas. Cun quai hai jau pudì fascinar ils uffants, perquai ch'els han sentì ch'igl è autentic.
Tonio: Jau hai prendì en mes praticum ina part da mia vestgadira da professiun sco flight attendant e la classa ha dastgà engiavinar sco tge che jau hai lavurà avant. En NUS vegn jau natiralmain a pudair tematisar la diversitad da las culturas cun ils uffants, sin quai ma legrel jau fitg.